Document ID: 31974R1579

Komisjoni määrus (EMÜ) nr 1579/74,
24. juuni 1974,
teravilja- ja riisitoodete impordimaksu arvutamise ning nimetatud toodete ja teraviljast toodetud söödasegude impordimaksu eelneva kinnitamise korra kohta
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 13. juuni 1967. aasta määrust nr 120/67/EMÜ teraviljaturu ühise korralduse kohta, [1] viimati muudetud määrusega (EMÜ) nr 1125/74, [2] eriti selle artikli 15 lõiget 3 ja artiklit 24,
võttes arvesse nõukogu 25. juuli 1967. aasta määrust nr 359/67/EMÜ riisituru ühise korralduse kohta, [3] viimati muudetud määrusega (EMÜ) nr 1129/74, [4] eriti selle artikli 13 lõiget 3 ja artiklit 25,
võttes arvesse nõukogu 23. juuli 1968. aasta määrust (EMÜ) nr 1052/68 teravilja- ja riisitoodete impordi- ning ekspordisüsteemi kohta, [5] viimati muudetud määrusega (EMÜ) nr 881/73, [6] eriti selle artikli 2 lõiget 2 ja artiklit 5,
ning arvestades et:
määrusega (EMÜ) nr 1052/68 hõlmatud töödeldud toodete impordimaksu muutuvkomponent määratakse tavaliselt üheks kuuks ja vahepeal muudetakse seda vastavalt põhisaaduse maksu muutustele; neil muutustel ei ole alati vahetut mõju imporditud töödeldud toodete hinnale; pealegi on eespool nimetatud määruses sätestatud, et muutuvkomponenti võib ühe kuu jooksul muuta vaid siis, kui põhisaaduste maksu muutus jõuab teatava kehtestatava alampiirini;
määruse (EMÜ) nr 1052/68 artikli 5 rakendamiseks tuleks töödeldud toodete puhul, mille valmistamiseks kasutatavatele põhisaadustele makstakse tootmistoetust, impordimaksu muutuvkomponenti vähendada toetussumma võrra, mis on antud impordimaksu muutuvkomponendi arvutamiseks kasutatud toodete kogustele;
vastavalt määruse nr 120/67/EMÜ artikli 15 lõikele 3 ja määruse nr 359/67/EMÜ artikli 13 lõikele 3 võib impordimaksu eelneva kinnitamise sätteid osaliselt või täielikult laiendada töödeldud toodetele ja teraviljast toodetud söödasegudele; pidades silmas turutingimusi ja rahvusvahelise kaubanduse nõudeid, tuleks neid sätteid nüüd laiendada kõnealustele toodetele;
arvestades linnaseturu tingimusi ja tundlikkust, tuleks impordimaksu eelneva kinnitamise korral sätestada tagatismaksu määramine, et sellise süsteemi alusel sisseveetud linnased jõuaksid ühendusse tingimustel, mis ei ohusta turu tasakaalu;
komisjoni 26. juuli 1968. aasta määruses (EMÜ) nr 1080/68 [7] teravilja- ja riisitoodete impordimaksu arvutamise ning mõnede kõnealuste toodete impordimaksu eelneva kinnitamise korra kohta, viimati muudetud määrusega (EMÜ) nr 1047/73, [8] on sätestatud ainult teatavate töödeldud toodete impordimaksu eelnev kinnitamine; pealegi on nimetatud määrast mitu korda muudetud; selguse huvides tuleks see asendada käesoleva määrusega,
käesolevas määruses sätestatud meetmed on kooskõlas teraviljaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
I JAOTIS
Impordimaksu muutmine
Artikkel 1
1. Kui määrusega (EMÜ) nr 1052/68 hõlmatud toodete puhul 100 kg põhisaaduse suhtes rakendatav kehtiv impordimaks ületab sisseveokuu jooksul enam kui 0,25 arvestusühiku võrra eelmise kuu esimesel 25 päeval sama koguse suhtes kohaldatud keskmist impordimaksu, mis on kohandatud vastavalt kõnealuse määruse artikli 2 lõike 1 teisele lõigule, siis suurendatakse töödeldud toote impordimaksu muutuvkomponenti summa võrra, mis võrdub kindlaks tehtud ületamisega ja on ümardatud 0,25 arvestusühikuni või lähima 0,25 arvestusühiku korrutiseni ning korrutatud siis määruse (EMÜ) nr 1052/68 lisa 4. veerus oleva koefitsiendiga.
Seda suurendamist kohaldatakse ületamise kindlakstegemisele järgneval päeval.
Kui kehtiv maks edaspidi sama kuu jooksul erineb 100 kg põhisaaduse kohta enam kui 0,25 arvestusühikut eespool piiritletud suurendatud muutuvkomponendist (enne eespool märgitud korrutamist koefitsiendiga), suurendatakse või vähendatakse kõnesolevat muutuvkomponenti kindlaks tehtud erinevusega võrduva summa võrra, mis on ümardatud 0,25 arvestusühikuni või lähima 0,25 arvestusühiku korrutiseni, ning siis korrutatakse ümardatud erinevus eespool nimetatud koefitsiendiga.
Maksusummat ei tohi mingil juhul vähendada alla kuu esimesel päeval kindlaksmääratud taseme.
2. Lõike 1 kohaldamiseks tariifi alamrubriiki 23.02 A kuuluvate toodete suhtes arvutatakse 100 kg põhisaaduse impordimaks, liites 100 kg pehme nisu, odra ja maisi puhul kohaldatavad maksud ja jagades kogusumma kolmega.
II JAOTIS
Tootmistoetuse andmise nõuetele vastavate toodete impordimaks
Artikkel 2
Vastavalt määruse (EMÜ) nr 1052/68 artiklile 2 arvutatud, kõnealuse määruse artiklis 6 loetletud töödeldud toodete 100 kg suhtes kohaldatavast maksu muutuvkomponendist lahutatakse summa, mis võrdub sisseveo kuupäeval makstava tootmistoetusega:
a) 180 kg töötlemiseks mõeldud maisile õlletööstuses kasutatavate maisitangude ja -pulbri puhul;
b) 161 kg tärklisetootmiseks mõeldud maisile saagost, maniokist, aroruudist, saalepist ja teistest ühise tollitariifistiku alamrubriiki 07.06 A kuuluvatest juur- ja mugulviljadest tehtud jahu ja pulbri puhul;
c) 220 kg tärklisetootmiseks mõeldud pehmele nisule nisutärklise puhul;
d) 152 kg riisitärklise tootmiseks mõeldud purustatud riisile riisitärklise puhul;
e) 161 kg maisitärklise toomiseks mõeldud maisile tärkliste, v.a maisi- ja riisitärklise puhul;
f) 400 kg tärklisetootmiseks mõeldud pehmele nisule nisugluteeni puhul;
g) 200 kg tärklisetootmiseks mõeldud maisile tärklisetööstuse maisijääkide puhul (v.a kontsentreeritud leotusvedelikud), mille valgusisaldus on üle 40 % kuivaine kaalust;
h) 210 kg tärklisetootmiseks mõeldud maisile glükoosi puhul, mis on maitse- ja värvainetega või ilma, valge kristallilise pulbrina, aglomeeritud või aglomeerimata;
i) 161 kg tärklisetootmiseks mõeldud maisile muu glükoosi ja glükoosisiirupi puhul, mis on maitse-, lõhna- ja värvainetega või ilma.
III JAOTIS
Impordimaksu eelnev kinnitamine
Artikkel 3
1. Määruse nr 120/67/EMÜ artikli 1 punktis d ja määruse nr 359/67/EMÜ artikli 1 punktis c nimetatud toodete sisseveo puhul kohaldatakse litsentsi taotleja nõudmisel ja tingimusel, et ta esitab taotluse enne kl 13, kogu litsentsi kehtivusaja jooksul sisseveetavate toodete suhtes litsentsi taotlemise päeval kohaldatavat maksu.
Eelmises lõigus osutatud juhul kohandatakse maksu vajaduse korral sisseveokuul kehtiva põhisaaduste või maksu muutuvkomponendi arvutamise aluseks olevate toodete künnishinna suhtes, ilma et see piiraks määruse nr 120/67/EMÜ artikli 15 lõike 3 võimalikku kohaldamist.
Kõnealuseks kohandamiseks suurendatakse või vähendatakse maksu 100 kg põhisaaduse suhtes kohaldamiskuul kehtiva künnishinna ja sisseveokuul kehtiva künnishinna erinevuse võrra; erinevust kohandatakse määruse (EMÜ) nr 1052/68 lisa 3. veerus märgitud koefitsiendiga.
2. Tariifirubriiki nr 11.07 kuuluvate toodete puhul lisatakse eelkinnitatud maksule tagatissumma. Tagatissumma 100 kg töödeldud toodete kohta võrdub tagatissummaga, mida kohaldatakse vastavalt määruse nr 120/67/EMÜ artiklile 15 ja nõukogu 21. juuni 1967. aasta määrusele nr 140/67/EMÜ teravilja impordimaksude eelneva kinnitamise eeskirjade kohta, [9] viimati muudetud määrusega (EMÜ) nr 2435/70, [10] ja kooskõlas litsentsi taotlemise päevalkehtinud skaalaga maksu muutuvkomponendi arvutamise aluseks oleva põhisaaduse koguse kohta.
Ilma et see piiraks määruse nr 140/67/EMÜ artikli 9 punkti b võimalikku kohaldamist, määratakse tagatissumma töödeldud toote tegeliku sisseveokuu järgi, impordilitsentsi viimase kehtivuskuu jooksul toimunud sisseveo suhtes kohaldatav tagatissumma võrdub eelmise kuu jooksul toimunud sisseveo suhtes kohaldatava tagatissummaga.
Artikkel 4
Iga käesoleva jaotisega hõlmatud toote puhul võib ajavahemikku, milleks on võimalik saada impordimaksu eelnevat kinnitust, vähendada vastavalt määruse nr 120/67/EMÜ artiklis 26 sätestatud korrale.
IV JAOTIS
Üldsätted
Artikkel 5
Liikmesriigid teevad iga kuu 15. kuupäeval eelmise kuu kohta komisjonile teatavaks:
a) töödeldud toodete üldkoguse, mille kohta on välja antud impordilitsentsid;
b) kogused, mille kohta on välja antud impordilitsentsid koos impordimaksu eelneva kinnitusega.
Need andmed liigendatakse toodete impordimaksu erimäärade järgi.
Artikkel 6
Käesolevaga tunnistatakse määrus (EMÜ) nr 1080/68 kehtetuks.
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. juuni 1974

Labels: 17
15
6